445/2005

Aðilar málsins deildu um hvort G væri heimilt að nota orðið „Gagnastýring“ í heiti sínu og jafnframt hvort honum væri heimilt að nota lén sem hafi að geyma sama heiti. S hafði við samruna tveggja félaga árið 2001 tekið yfir eignir og skuldir félags sem bar heitið Gagnastýring ehf. Meðal þeirra verðmæta sem runnu til yfirtökufélagsins var nafn hins yfirtekna félags og viðskiptavild sem því kynni að tengjast. Hluthafar hins yfirtekna félags fengu greitt fyrir þessi verðmæti með hlutabréfum í S. Í upphafi hafði ætlunin verið að yfirtökufélagið bæri nafn beggja félaganna, en síðar var ákveðið að sameina rekstur þeirra undir nafni S. Í ágúst 2002 óskaði S þess að hið yfirtekna félag yfir afmáð úr hlutafélagaskrá. Þetta leiddi af því að félaginu hafði verið slitið við samrunann og var ekki talið að forsvarsmaður G hafi mátt líta á það sem afsal af hálfu S á þeirri viðskiptavild sem greitt hafði verið fyrir með hlutabréfum við samrunann og tengdist nafninu „Gagnastýring“. Fyrir lá að þótt orðið „Gagnastýring“ hafi ekki verið tekið upp í nafn S hafði það að vissu marki verið nýtt í rekstri félagsins. Var ekki talið að G, en fyrirsvarsmaður þess félags var grandsamur um framsal réttinda við samrunann, hafi getað öðlast rétt til firmaheitisins Gagnastýringar. Þá hélt G því fram í málinu að samkomulag hafi verið með aðilum að hann tæki yfir lénið gagnastyring.is og þann kostnað er því fylgdi. Var það talið ósannað gegn andmælum S. Var fallist á kröfu S varðandi notkun lénsins.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, I-kvk-nf B-kvk-nf og Ó-kk-nf B-kk-nf Þ-kk-nf.

Áfrýjandi skaut málinu til Hæstaréttar 14. október 2005. Hann krefst aðallega sýknu af kröfum stefnda og að viðurkennt verði að áfrýjandi sé réttmætur eigandi firmaheitisins Gagnastýring. Þá krefst hann málskostnaðar í héraði og fyrir Hæstarétti. Til vara krefst hann þess að dagsektir verði felldar niður eða lækkaðar og málskostnaður í því tilviki felldur niður á báðum dómstigum.

Stefndi krefst staðfestingar héraðsdóms og málskostnaðar fyrir Hæstarétti.

I.

Á árinu 2001 var ákveðið að sameina rekstur tveggja félaga, Strikamerkja hf. og Gagnastýringar ehf. Í samrunaáætlun 6. september 2001 sagði í 1. gr. að stjórnir félaganna væru sammála um að sameina þau á grundvelli XIV. kafla laga nr. 2/1995 um hlutafélög og XIV. kafla laga nr. 138/1994 um einkahlutafélög og skyldi nafn hins sameinaða félags verða Strikamerki-Gagnastýring hf. Í 2. gr. var kveðið á um að hluthafar í Gagnastýringu ehf. skyldu fá hluti í Strikamerkjum hf. að tilteknu nafnverði fyrir allt hlutafé sitt í Gagnastýringu ehf. og skyldi hlutafé yfirtökufélagsins hækkað sem því næmi. Byggðist endurgjaldið á verðmæti félaganna umfram skuldir og var í því efni „byggt á eignastöðu félaganna og framtíðartekjustraumum þeirra.“ Samkvæmt 3. gr. og 4. gr. skyldu allar eignir og skuldbindingar Gagnastýringar ehf. renna inn í Strikamerki hf. og það félag frá samrunadegi taka við öllum tekjum og greiða öll gjöld vegna Gagnastýringar ehf.

Í greinargerð 26. september 2001, sem stjórnir félaganna gerðu sameiginlega með vísan til 121. gr. laga nr. 2/1995 og 96. gr. laga nr. 138/1994, kom á hinn bóginn fram að ákveðið hafi verið að sameina rekstur félaganna undir nafni Strikamerkja hf. Þar kom einnig fram að við ákvörðun þess hlutafjár sem hluthafar í Gagnastýringu ehf. fengju fyrir hluti sína hefði, auk mats á eignum og skuldum félaganna, verið lagt mat á viðskiptavild sem í rekstri þeirra fælist og nýtast myndi hinu sameinaða félagi. Í tilkynningu til hlutafélagaskrár 22. október 2001 kom fram að eftir samrunann myndi félagið bera nafn yfirtökufélagsins. Á hluthafafundi 15. febrúar 2002 voru samþykktar nýjar samþykktir fyrir félagið og skyldi nafn þess vera Strikamerki hf. Með bréfi 6. ágúst 2002 var hlutafélagaskrá tilkynnt um að á fyrrnefndum hluthafafundi hafi verið samþykkt að sameina félögin. Var þess óskað að félagið Gagnastýring ehf. yrði afmáð úr hlutafélagaskrá.

J-kk-nf S-kk-nf J-kk-nf sem var forsvarsmaður Gagnastýringar ehf. fyrir samruna félaganna tók sæti í stjórn yfirtökufélagsins. Hann starfaði eftir samrunann fyrir það félag og hafði meðal annars það hlutverk að annast samskipti við suma erlenda birgja þess. J-kk-nf S-kk-nf var þó ekki á launaskrá hjá félaginu en gerði því reikninga fyrir vinnu sína í nafni Gagnastjórnunar ehf., en önnur starfsemi mun á þessum tíma ekki hafa verið á vegum þess félags. Í september 2003 var nafni Gagnastjórnunar ehf. breytt í Gagnastýringu ehf. og þannig tekið upp nafn þess félags, sem áður hafði sameinast Strikamerkjum hf. Var J-kk-nf S-kk-nf stjórnarmaður og prókúruhafi Gagnastýringar ehf., áfrýjanda þessa máls. Hann hélt þó áfram allt til janúarloka 2004 að gera Strikamerkjum hf., stefnda hér fyrir réttinum, reikninga fyrir vinnu sína í nafni Gagnastjórnunar ehf. Í byrjun desember 2003 munu fyrirsvarsmenn stefnda hafa komist að því að nafni Gagnastjórnunar ehf. hafði verið breytt og andmæltu því að slíkt væri heimilt enda væri nafnið Gagnastýring í eigu hins sameinaða félags. Með bréfi 5. febrúar 2004 tilkynnti stefndi að félagið myndi frá þeim degi ekki nýta sér þjónustu Gagnastjórnunar ehf. Áfrýjandi rekur nú starfsemi á sama sviði og stefndi og í samkeppni við hann. Aðila greinir hins vegar á um hvenær sú starfsemi hófst. Stefndi höfðaði mál þetta 21. júlí 2004 en áfrýjandi höfðaði gagnsök 29. september það ár.

II.

Ágreiningur aðila snýst um hvort áfrýjanda sé heimilt að nota orðið „Gagnastýring“ í heiti sínu og jafnframt hvort honum sé heimilt að nota lén sem hafi að geyma sama heiti.

Við samruna félaganna Strikamerkja hf. og Gagnastýringar ehf. yfirtók fyrrnefnda félagið eignir og skuldir þess síðarnefnda, sbr. 119. gr. laga nr. 2/1995 og 94. gr. laga nr. 138/1994. Náði þessi yfirtaka til allra eigna hins yfirtekna félags, þar á meðal viðskiptavildar þess, eins og raunar er berlega tekið fram í greinargerð stjórna félaganna 26. september 2001. Meðal þeirra verðmæta sem runnu til yfirtökufélagsins var þannig nafn hins yfirtekna félags og viðskiptavild sem því kann að hafa tengst. Fengu hluthafar hins yfirtekna félags greitt fyrir þessi verðmæti með hlutabréfum í yfirtökufélaginu.

Í upphafi samrunaferilsins sýnist ætlunin hafa verið, eins og samrunaáætlunin 6. september 2001 ber með sér, að nýta nafn hins yfirtekna félags í heiti yfirtökufélagsins sem eftir samrunann bæri nafnið Strikamerki-Gagnastýring hf. Frá þessu var síðan horfið og ákveðið að sameina rekstur félaganna undir nafni Strikamerkja hf. eins og fram kemur meðal annars í samþykktum félagsins 15. febrúar 2002. Með fyrrgreindu bréfi 6. ágúst 2002 var þess óskað að félagið Gagnastýring ehf. yrði afmáð úr hlutafélagaskrá. Þetta leiddi af því að félaginu hafði verið slitið við samrunann og verður ekki talið að forsvarsmaður áfrýjanda hafi mátt líta svo á að í þessari ósk fælist afsal af hálfu stefnda á þeirri viðskiptavild sem greitt hafði verið fyrir með hlutabréfum við samrunann og tengdist nafninu „Gagnastýring“.

Fyrir liggur að enda þótt orðið „Gagnastýring“ hafi ekki verið tekið upp í nafn stefnda þá var það að vissu marki nýtt í rekstri félagsins. Þannig voru vefsíður félaganna sameinaðar með þeim hætti að ef farið var inn á heimasíðu Gagnastýringar tengdist hún beint heimasíðu stefnda. Stefndi heldur því fram að starfsstöð hins sameinaða félags hafi bæði utan- og innanhúss verið merkt með nafninu „Strikamerki-Gagnastýring“. Hefur því ekki verið andmælt af hálfu áfrýjanda. Þá eru meðal gagna málsins listi yfir vörur sem hið sameinaða félag hafði á boðstólum merktur Strikamerkjum-Gagnastýringu og allnokkur bréfaskipti við viðskiptamenn félagsins, frá því eftir að hið yfirtekna félag var afmáð úr hlutafélagaskrá, þar sem nafnið Strikamerki-Gagnastýring var notað. Þegar þetta er virt verður ekki talið að áfrýjandi, en fyrirsvarsmaður þess félags var grandsamur um framsal réttinda við fyrrgreindan samruna, hafi getað öðlast rétt til firmaheitisins Gagnastýringar.

Áfrýjandi heldur því fram að það hafi orðið að samkomulagi milli málsaðila að hann tæki yfir lénið gagnastyring.is og þann kostnað er því fylgdi. Þessu andmælir stefndi. Hefur áfrýjandi ekkert fært fram til stuðnings þessari fullyrðingu. Með vísan til þessa og þess sem að framan greinir um rétt til firmaheitisins „Gagnastýring“, verður fallist á kröfu stefnda varðandi notkun lénsins. Samkvæmt framansögðu verður niðurstaða hins áfrýjaða dóms staðfest um annað en dagsektir sem taka að falla á að liðnum 15 dögum frá uppsögu dóms þessa.

Áfrýjandi verður dæmdur til að greiða stefnda málskostnað fyrir Hæstarétti eins og í dómsorði greinir.

Samkvæmt bókun í þingbók tók héraðsdómari málið til dóms að lokinni aðalmeðferð 18. janúar 2005. Málið var endurupptekið 2. júní 2005 og endurflutt þar sem dómur hafði ekki verið lagður á það innan lögbundins frests. Dómur var loks kveðinn upp 15. júlí 2005 eftir að lögmenn aðila höfðu lýst því yfir að þeir teldu endurflutning í annað sinn óþarfan. Eru engar ástæður tilgreindar í þingbók fyrir þessum drætti sem er aðfinnsluverður.

Dómsorð:

Hinn áfrýjaði dómur skal vera óraskaður um annað en dagsektir.

Dagsektir, að fjárhæð 10.000 krónur, taka að falla á að liðnum 15 dögum frá uppsögu dóms þessa.

Áfrýjandi, Gagnastýring ehf., greiði stefnda, Strikamerkjum hf., 300.000 krónur í málskostnað fyrir Hæstarétti.